પશ્ર્ચિમ બંગાળ કોંગ્રેસ અસ્તિત્વમાં જ નથી. બંગાળમાં મમતા અને ડાબેરીઓ સામસામે છે. બંને સાથે રહીને ચૂંટણી લડી શકે ખરાં ? તમિલનાડુમાં દ્રવિડિયન વિચારસરણી ધરાવતા પક્ષોનું પ્રભુત્વ છે. અહીં ડીએમકે અને એઆઈએડીએમકે બે પક્ષ તાકતવર છે. આ પૈકી કોઈ એક પક્ષ ભાજપ વિરોધી મોરચામાં જોડાય એટલે બીજો પક્ષ આપોઆપ ભાજપ સાથે આવે તેથી વિપક્ષી એકતા જેવું કશું રહે નહીં. આ સંજોગોમાં કર્ણાટક અને ઉત્તર પ્રદેશ એ બે રાજ્યો જ એવાં બચે છે કે જ્યાં આ કહેવાતી વિપક્ષી એકતા થાય અને તેની થોડી ઘણી અસર પડે. કર્ણાટકમાં જેડીએસ અને કોંગ્રેસનું જોડાણ કેટલું ટકશે એ ખબર નથી પણ ટકી જાય તો કદાચ બંને સાથે રહીને લડી શકે. તેના કારણે ૨૮ બેઠકો પર અસર પડે. એ જ રીતે ઉત્તર પ્રદેશમાં અખિલેશ અને માયાવતી એક થાય તો ભાજપે વધારે મહેનત કરવી પડે. ગોરખપુર ને ફુલપુર લોકસભા બેઠકની પેટાચૂંટણીમાં બંને સાથે હતાં તો ભાજપ હાર્યો. લોકસભામાં બંને સાથે રહે તો ભાજપને થોડી તકલીફ પડે પણ ભાજપ સાફ થઈ જાય એ વાતમાં માલ નથી. આ બંને રાજ્યોની મળીને ૧૦૮ લોકસભા બેઠકો છે. ભાજપ છેલ્લી ચૂંટણીમાં પોતાના સાથી પક્ષો સાથે મળીને ૯૦ બેઠકો આ બંને રાજ્યોમાંથી જીત્યો હતો. તેમાં દસેક બેઠકો ઘટે પણ સામે ભાજપે ઉત્તર પૂર્વનાં રાજ્યોમાં પોતાનો પ્રભાવ વધાર્યો છે એ જોતાં તેને ચિંતા નથી.